EELNÕU

20.11.2024

**Tarbijakaitseseaduse § 4 muutmise seadus**

**§ 1.** Tarbijakaitseseaduses tehakse järgmised muudatused:

**1)** paragrahvi 4 lõige 4 muudetakse ja sõnastatakse järgmiselt:

„(4) Kauba müümise või teenuse osutamise eest kohese tasumise korral kohustub kaupleja esitama tarbijale viimase nõudmisel ostu tõendava paberdokumendi. Ostu tõendav paberdokument esitatakse ka juhul, kui tarbija sooritab ostu sularahas ega kasuta kliendikaarti või kasutab kliendikaarti, mis ei võimalda tarbija ostuajalugu säilitada perioodil, millal kaupleja vastutab asja lepingutingimustele mittevastavuse eest või asja vastavuse eest müügigarantiis ettenähtud tingimustele.“;

**2)** paragrahvi 4 täiendatakse lõikega 41 järgmises sõnastuses:

„(41) Käesoleva paragrahvi lõikes 4 nimetatud ostu tõendav paberdokument sisaldab vähemalt järgmisi andmeid:

1) kaupleja nimi või ärinimi ja tegevuskoha aadress;

2) kauba müügi või teenuse osutamise kuupäev;

3) iga kauba või teenuse nimetus ja hind ning tasutud summa.“;

**3)** paragrahvi 4 lõige 5 tunnistatakse kehtetuks;

**4)** paragrahvi 4 täiendatakse lõikega 51 järgmises sõnastuses:

„(51) Käesoleva paragrahvi lõikes 4 sätestatud ostu tõendava paberdokumendi esitamise kohustust ei kohaldata, kui tarbija on andnud sõnaselge nõusoleku ostu tõendava dokumendi edastamiseks oma e-posti aadressile või sisselogimist ja isikutuvastust võimaldavasse elektroonilisse klienditeeninduskeskkonda või internetipanka.“;

**5)** paragrahvi 4 lõike 6 neljas lause tunnistatakse kehtetuks;

**6)** paragrahvi 4 täiendatakse lõigetega 61 ja 62 järgmises sõnastuses:

„(61) Tarbijale tagatakse vähemalt üks tasuta arveedastusviis.. Olenemata muudest arve edastamise võimalustest, peab tarbijal olema võimalus valida arveedastus oma posti- või e-postiaadressile. Tarbija valikut tõendab vaidluse korral kaupleja.

(62) Kui tarbija soovib saada arvet mitmel viisil ja üks neist on arve edastus postiaadressile, on kauplejal õigus nõuda tarbijalt postikulude hüvitamist, kui seaduses ei ole sätestatud teisiti. Kauplejal ei ole õigust nõuda postikulude hüvitamist, kui teiseks arveedastusviisiks on masintöödeldav arve ehk e-arve.“;

**7)** paragrahvi 4 lõiked 7 ja 8 tunnistatakse kehtetuks;

**8)** paragrahvi 4 täiendatakse lõikega 9 järgmises sõnastuses:

„(9) Kestvuslepingu puhul võib tarbija enda valitud arveedastusviisi igal ajal muuta. Kui kaupleja teeb tarbijale arveedastusviisi muutmise ettepaneku, loetakse tarbija sellega nõustunuks, kui ta ei ole kaupleja sellesisulises tahteavalduses ette nähtud tähtaja jooksul teatanud, et ta ei ole muudatusega nõus. Kaupleja on kohustatud tarbijat vaikimise tagajärgedest teavitama.“.

**§ 2.** Käesolev seadus jõustub 2025. aasta 1. juulil.

Lauri Hussar

Riigikogu esimees

Tallinn, …………….. 2024

Algatab Vabariigi Valitsus …………… 2024

(*allkirjastatud digitaalselt*)